เก็งกำไรหุ้นเล็ก -ดัชนีบวกเล็กน้อย
แรงซื้อหุ้นใหญ่ชะลอตัว มีผลให้ดัชนีตลาดหุ้นแกว่งตัวแคบ ๆ แต่ยืนปิดแดนบวกได้
30 ก.ค. 2553

แรงซื้อหุ้นใหญ่ชะลอตัว มีผลให้ดัชนีตลาดหุ้นแกว่งตัวแคบ ๆ แต่ยืนปิดแดนบวกได้ 
ดัชนีตลาดหุ้นวันศุกร์ท้ายสัปดาห์ ( 30 ก.ค.) เคลื่อนไหวแคบ ๆ ขึ้น-ลงไม่เกิน 5 จุด  ตามแรงซื้อหุ้นขนาดใหญ่ในกลุ่มพลังงานและกลุ่มธนาคาร ที่พักตัว โดยตลาดยังมีแรงเก็งกำไรหุ้นเล็กรายตัวสลับตัวที่มีข่าวกระตุ้น ในกลุ่มสื่อสาร 
สำหรับดัชนีปิดที่ 855.83 จุด เพิ่มขึ้น 1.24 จุด หรือเพิ่มขึ้น 0.15 % มูลค่าซื้อขาย 22,321.28 ล้านบาท 
หลักทรัพย์ที่มีมูลค่าซื้อขายสูงสุด 5 อันดับแรก ประกอบด้วย 
TRUE    ปิด  4.40 บาท    เพิ่มขึ้น 0.12 บาท   มูลค่าซื้อขาย 1,580.48  ล้านบาท
DTAC   ปิด   47.25  บาท  เพิ่มขึ้น 2.25 บาท  มูลค่าซื้อขาย  1,308.75 ล้านบาท 
SCB      ปิด   89 บาท     ลดลง 1.25 บาท    มูลค่าซื้อขาย  1,183.72 ล้านบาท               
BBL      ปิด 136.50  บาท  ลดลง 2.50 บาท    มูลค่าซื้อขาย  742.27 ล้านบาท 
ADVANC ปิด 93.50 บาท เพิ่มขึ้น 1 บาท       มูลค่าซื้อขาย  699.23 ล้านบาท 
นายชัย จิระเสวีนุประพันธ์ ผู้จัดการฝ่ายกลยุทธ์การลงทุน บริษัทหลักทรัพย์ พัฒนสิน ( CNS ) เปิดเผยว่า มูลค่าซื้อขายตลาดปีรับตัวลดลงกว่าครึ่งจากที่เคยซื้อขายก่อนหน้า 4 หมื่นล้านบาท ซึ่งแสดงว่านักลงทุนมีความระมัดระวังการลงทุน และเป็นการเลือกเล่นหุ้นรายตัวมากขึ้น
สำหรับทิศทางตลาดสัปดาห์หน้า การพักตัวของกลุ่มพลังงานและกลุ่มธนาคาร ทำให้ดัชนีแกว่งตัวในกรอบสูงสุด 860 จุด  และมีแนวรับ 842-845 จุด
ปัจจัยในประเทศที่ต้องติดตาม เป็นปัจจัยเดิม ๆ คือผลประกอบการบริษัทจดทะเบียน และการประกาศตัวเลขเศรษฐกิจของกระทรวงพาณิชย์ ส่วนปัจจัยต่างประเทศ การประกาศตัวเลขเศรษฐกิจของสหรัฐ มีผลต่อการลงทุนต้นสัปดาห์